મધ્યમ ક્રમના બેટ્સમેનો રોહિત શર્મા અને અજિંક્ય રહાણેએ જણાવ્યું છે કે વિદેશી ધરતી પર ટેસ્ટમેચમાં ભારતના કંગાળ પ્રદર્શન અંગે બહાનાં બનાવવાનો સમય ઘણા સમય પહેલાં સમાપ્ત થઈ ચૂક્યો છે અને ટીમ હવે નવા પડકારો માટે તૈયાર છે. રોહિતે કહ્યું કે, ”વિરાટના નેતૃત્વવાળી ટીમના પરિવર્તનનો સમય ઘણા સમય પહેલાં સમાપ્ત થઈ ચૂકયો છે અને ટીમ શ્રીલંકા વિરુદ્ધ આગામી ટેસ્ટ શ્રેણી માટે સંપૂર્ણપણે તૈયાર છે. જ્યારે અમે વિન્ડીઝનો પ્રવાસ પૂરો કર્યો અને ૨૦૧૩માં દક્ષિણ આફ્રિકાના પ્રવાસે ગયા ત્યારે એ પડકાર હતો. ત્યાર બાદ અમે ઈંગ્લેન્ડ, ન્યૂઝીલેન્ડ અને ઓસ્ટ્રેલિયા ગયા અને અમે જાણતા હતા કે ઘણા મોટા ખેલાડીઓએ નિવૃત્તિ લેવાને એ પ્રવાસ પડકારજનક બન્યા હતા. અમે એ પડકારોનો મુકાબલો કર્યો. હવે અમે એવું કોઈ બહાનું ના બનાવી શકીએ કે અમે હજુ પણ શીખી રહ્યા છીએ. હવે લડવાનો સમય છે. અમારે શ્રીલંકામાં લડવું પડશે.”